Όσβαλντ Χέερ

Ο Όσβαλντ Χέερ (γερμ. Oswald Heer, 31 Αυγούστου 1809 – 27 Σεπτεμβρίου 1883), αναφερόμενος και ως Όσβαλντ φον Χέερ, ήταν γερμανόφωνος Ελβετός γεωλόγος και φυσιοδίφης.

Γεννήθηκε στο Νήντερούτσβιλ, στο Καντόνι του Σανκτ Γκάλεν, και εκπαιδεύθηκε στα εκκλησιαστικά στο Πανεπιστήμιο του Χάλλε-Βιτεμβέργης (Γερμανία), ώστε να γίνει κληρικός. Πράγματι χειροτονήθηκε, αλλά πήρε και πτυχία φιλοσοφίας και ιατρικής. Ως έφηβος απέκτησε ενδιαφέρον για τα έντομα, επί των οποίων απέκτησε αρκετές εξειδικευμένες γνώσεις, ενώ αργότερα άρχισε τη μελέτη των φυτών και έγινε ένας από τους πρωτοπόρους της παλαιοβοτανικής, διακριθείς για τις έρευνές του πάνω στη χλωρίδα του Μειόκαινου.

Το 1837 ήδη, ο Ελβετός βοτανολόγος Καρλ Μάισνερ ονόμασε ένα νέο τότε γένος φυτών της Νότιας Αφρικής με το επώνυμο του Χέερ, ως Heeria.

Το 1851 ο Χέερ έγινε καθηγητής της βοτανικής στο Πανεπιστήμιο της Ζυρίχης και επί κάποιο διάστημα ήταν ο διευθυντής του λεγόμενου σήμερα «Παλαιού βοτανικού κήπου» της πόλης. Κατεύθυνε την προσοχή του στα ελβετικά απολιθώματα φυτών και εντόμων της Τριτογενούς περιόδου.

Ο Χέερ επίσης ανέφερε ευρήματα του Μειόκαινου από την Αρκτική (συγκεκριμένα απολιθωμένα υπολείμματα φυτών που έφερε από τη βορειοδυτική Γροιλανδία ο Κ.Γ.Β. Στέενστρουπ), ενώ μελέτησε τα φυτικά ίχνη σε λιγνίτες του Πλειστόκαινου από την περιοχή του Ντύρντεν και τα υπολείμματα δημητριακών σε λιμναίους νεολιθικούς οικισμούς (Die Pflanzen der Pfahlbauten, 1866).

Ο Κάρολος Δαρβίνος θεωρούσε τον Χέερ ως αυθεντία στα απολιθωμένα φυτά και αλληλογραφούσε μαζί του. Οι δύο επιστήμονες διαφωνούσαν στο θέμα της εξελίξεως, αλλά διατηρούσαν εγκάρδιες σχέσεις.

Ο Χέερ πέθανε στη Λωζάνη σε ηλικία 74 ετών.

 Παραπομπές 

 Πηγές 


Κατηγορία:Φυσιοδίφες
Κατηγορία:Γεωλόγοι
Κατηγορία:Ελβετοί επιστήμονες